b'\n_START_ARTICLE_\nOljevalutakrigf\xc3\xb8ring\n_START_PARAGRAPH_\nOljevalutakrigf\xc3\xb8ring henviser til en teori om at en av hoveddrivkreftene bak USAs utenrikspolitikk har v\xc3\xa6rt den amerikanske dollarens status som verdens oljevaluta. Ordet ble f\xc3\xb8rst brukt av William R. Clark, som skrev boken Petrodollar Warfare.\n_START_SECTION_\nTeorien\n_START_PARAGRAPH_\nMye av handelen av olje i verden blir gjort i amerikanske dollar. If\xc3\xb8lge tilhengere av oljevalutakrigf\xc3\xb8ringsteorien, skaper de fleste lands behov for \xc3\xa5 importere olje samtidig et behov for store reserver med amerikanske dollar for \xc3\xa5 importere olje. Dette skaper et vedvarende behov for amerikanske dollar, og presser valutakursen oppover uavhengig av den \xc3\xb8konomiske situasjonen i USA. Dette lar, if\xc3\xb8lge denne teorien, den amerikanske staten tjene penger p\xc3\xa5 seigniorage og \xc3\xa5 utstede obligasjoner med lavere rente enn de ellers kunne gjort. Som et resultat av dette kan den amerikanske staten drive med st\xc3\xb8rre underskudd enn de fleste andre stater. En sterkere dollar betyr ogs\xc3\xa5 at varer importert inn til USA er relativt billige._NEWLINE_En annen side av teorien er ogs\xc3\xa5 at oljeprisen i USA er mer stabil enn andre steder, siden import\xc3\xb8rene ikke trenger \xc3\xa5 bekymre seg for variasjoner i oljeprisen i samme grad. Siden USA importerer mye olje, er ogs\xc3\xa5 markedet i USA tungt avhengig av tilgjengeligheten av olje og raffinerte produkter slik som flydrivstoff, diesel og bensin. Siden oljeprisen kan v\xc3\xa6re en viktig politisk faktor, er den amerikanske regjeringen sensitiv ovenfor oljeprisen._NEWLINE_Politiske opponenter til USA har derfor en viss interesse av \xc3\xa5 flytte valutaen olje handles i over til euro eller andre valutaer. EU kunne p\xc3\xa5 samme vis teoretisk sett tjene p\xc3\xa5 samme vis hvis euro erstattet dollar som oljevaluta.\n_START_SECTION_\nHistorie\n_START_PARAGRAPH_\nPetrodollar-systemet oppstod tidlig p\xc3\xa5 1970-tallet i etterspillet av Bretton Woods-kollapsen. If\xc3\xb8lge Clark fryktet president Richard Nixon og hans utenriksminister, Henry Kissinger, at flukten fra den internasjonale gullstandarden kunne f\xc3\xb8re til et plutselig fall i den globale ettersp\xc3\xb8rselen for amerikanske dollar. Dette, kombinert med et \xc3\xb8kende budsjettunderskudd og kostnader som f\xc3\xb8lge av Vietnamkrigen, f\xc3\xb8rte til at en rekke m\xc3\xb8ter ble avholdt mellom Henry Kissinger og den saudiarabiske kongefamilien. Utfallet av m\xc3\xb8tene ble en avtale der USA forpliktet seg til \xc3\xa5 gi milit\xc3\xa6r beskyttelse for Saudi-Arabias oljefelt, og til gjengjeld ville Saudi-Arabia kun prise sin olje i amerikanske dollar, og nekte \xc3\xa5 selge olje for noen som helst annen valuta. _NEWLINE_Innen 1975 hadde alle de oljeproduserende landene i OPEC inng\xc3\xa5tt avtaler om \xc3\xa5 handle olje i amerikanske dollar, og \xc3\xa5 investere overskuddet i amerikanske fond, i bytte for lignende tilbud fra USA.\n_START_SECTION_\nPolitiske hendelser\n_START_PARAGRAPH_\nI 2000 konverterte Irak alle sine oljetransaksjoner under Oil for Food-programmet til euro. Da USA invaderte Irak i 2003, ble oljesalget igjen basert p\xc3\xa5 amerikanske dollar._NEWLINE_Regjeringen i Iran tar teorien om oljevalutakrigf\xc3\xb8ring som fakta, og har fors\xc3\xb8kt \xc3\xa5 etablere sin egen iranske oljeb\xc3\xb8rs, hvor olje handles i gull, euro, dollar og japanske yen. I midten av 2006 indikerte Venezuela st\xc3\xb8tte til Irans beslutning om \xc3\xa5 tilby olje for euro.'